CELEX: 32016R0960
Language: ro
Date: 2016-05-17 00:00:00
Title: Regulamentul delegat (UE) 2016/960 al Comisiei din 17 mai 2016 de completare a Regulamentului (UE) nr. 596/2014 al Parlamentului European și al Consiliului cu privire la standardele tehnice de reglementare pentru modalități, sisteme și proceduri adecvate destinate participanților la piață care divulgă informații atunci când desfășoară activități de sondare a pieței (Text cu relevanță pentru SEE)

17.6.2016   
            
            
               RO
            
            
               Jurnalul Oficial al Uniunii Europene
            
            
               L 160/29
            
         REGULAMENTUL DELEGAT (UE) 2016/960 AL COMISIEI
   din 17 mai 2016
   de completare a Regulamentului (UE) nr. 596/2014 al Parlamentului European și al Consiliului cu privire la standardele tehnice de reglementare pentru modalități, sisteme și proceduri adecvate destinate participanților la piață care divulgă informații atunci când desfășoară activități de sondare a pieței
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (1) și în special articolul 11 alineatul (9) al treilea paragraf,
   întrucât:
   
               (1)
            
            
               Sunt necesare modalități și proceduri adecvate și cerințe legate de păstrarea evidențelor, pentru a se asigura că activitățile de sondare a pieței sunt gestionate și controlate în mod eficace. Ca parte a modalităților adecvate, participanții la piață care divulgă informații ar trebui să stabilească proceduri care să descrie modul în care se desfășoară activitățile de sondare. Astfel de proceduri ar trebui să stabilească un set standard de informații care să fie furnizate și solicitate persoanelor cărora le este adresată sondarea de piață, asigurându-se că nu sunt difuzate informații potențial sensibile care nu sunt necesare și că toate persoanele cărora le este adresată sondarea pieței primesc informații de același nivel.
            
         
               (2)
            
            
               Este necesar să se asigure certitudine cu privire la conținutul informațiilor comunicate în cursul activităților de sondare a pieței. Prin urmare, în cazul în care activitățile de sondare a pieței se realizează telefonic, iar participantul la piață care divulgă informații are acces la linii telefonice înregistrate, participantul la piață care divulgă informații ar trebui să utilizeze aceste linii. În cazul în care activitățile de sondare a pieței sunt realizate prin alte mijloace decât prin linii telefonice înregistrate, evidențele comunicărilor realizate în cadrul activității de sondare a pieței ar trebui să fie păstrate sub formă de înregistrări audio sau video sau în scris. Din motive legate de protecția datelor cu caracter personal, în cazul în care activitatea de sondare a pieței se desfășoară prin linii telefonice înregistrate sau când se utilizează înregistrări audio sau video, ar trebui să fie obținut de la persoana căreia îi este adresată sondarea de piață un consimțământ pentru înregistrare.
            
         
               (3)
            
            
               Pentru a facilita efectuarea de investigații de către autoritățile competente cu privire la presupuse abuzuri de piață, participanții la piață care divulgă informații ar trebui să țină, pentru fiecare activitate de sondare a pieței, o evidență a persoanelor cărora le-a fost adresată sondarea pieței.
            
         
               (4)
            
            
               În scopul de a reduce la minimum riscul unei divulgări neadecvate de informații privilegiate, un participant la piață care divulgă informații ar trebui să țină o evidență a investitorilor potențiali care l-au informat că nu doresc să le fie adresate sondări ale pieței. Investitorii potențiali ar trebui să poată să își exprime dorința de a nu le fi adresate sondări ale pieței în legătură cu toate tranzacțiile potențiale sau doar în legătură cu anumite tipuri speciale de tranzacții.
            
         
               (5)
            
            
               Atunci când efectuează o activitate de sondare a pieței, participanții la piață care divulgă informații ar trebui să poată beneficia de prezumția că informațiile privilegiate sunt divulgate în cadrul exercitării normale a sarcinilor de serviciu, a profesiei sau a funcției unei persoane în sensul articolului 10 alineatul (1) din Regulamentul (UE) nr. 596/2014. În acest sens, ar trebui să se considere că participantul la piață care divulgă informații acționează în cadrul desfășurării normale a sarcinilor de serviciu, a profesiei sau a funcției sale doar în măsura în care respectă toate cerințele, inclusiv cerințele privind ținerea evidențelor prevăzute la articolul 11 din Regulamentul (UE) nr. 596/2014, precum și în prezentul regulament.
            
         
               (6)
            
            
               Având în vedere faptul că o apreciere a ceea ce constituie informație privilegiată, efectuată în conformitate cu articolul 11 alineatul (3) din Regulamentul (UE) nr. 596/2014, poate fi complexă, participanții la piață care divulgă informații ar trebui să țină evidențe pentru toate activitățile de sondare a pieței, inclusiv pentru cele care sunt considerate de participantul la piață care divulgă informații a fi activități care nu implică divulgarea de informații privilegiate. Aceste evidențe ajută participanții la piață care divulgă informații să dovedească autorităților competente că acțiunea s-a desfășurat în mod corespunzător, în special atunci când natura informațiilor se schimbă după activitatea de sondare a pieței sau în cazul în care autoritatea competentă dorește să examineze procesul de clasificare a informațiilor.
            
         
               (7)
            
            
               Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe (ESMA).
            
         
               (8)
            
            
               Autoritatea Europeană pentru Valori Mobiliare și Piețe a efectuat consultări publice deschise cu privire la proiectele de standarde tehnice de reglementare care se află la baza prezentului regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2).
            
         
               (9)
            
            
               Pentru a asigura buna funcționare a piețelor financiare, este necesar ca prezentul regulament să intre în vigoare în regim de urgență și ca dispozițiile stabilite în prezentul regulament să se aplice de la aceeași dată ca și cele prevăzute în Regulamentul (UE) nr. 596/2014,
            
         ADOPTĂ PREZENTUL REGULAMENT:
   Articolul 1
   Cerințe generale
   Participanții la piață care divulgă informații se asigură că modalitățile și procedurile pe care le stabilesc în vederea respectării articolului 11 alineatele (4), (5), (6) și (8) din Regulamentul (UE) nr. 596/2014 sunt revizuite periodic și actualizate dacă este necesar.
   Articolul 2
   Procedurile în vederea realizării de activități de sondare a pieței
   (1)   Participanții la piață care divulgă informații stabilesc proceduri care să descrie modul în care se realizează activitățile de sondare a pieței.
   Participanții la piață care divulgă informații pot comunica informații în scopuri de sondare a pieței persoanelor cărora le este adresată sondarea de piață, oral, în cadrul unor întrevederi în persoană, prin intermediul unor apeluri telefonice audio sau video, în scris, prin poștă, prin fax sau prin mijloace de comunicații electronice.
   (2)   Participanții la piață care divulgă informații stabilesc proceduri pentru realizarea de activități de sondare a pieței prin telefon, asigurându-se că sunt utilizate linii telefonice înregistrate în cazul în care participantul la piață care divulgă informații are acces la astfel de linii și că persoanele cărora le este adresată sondarea de piață și-au dat consimțământul pentru înregistrarea convorbirii.
   (3)   Procedurile menționate la alineatele (1) și (2) asigură faptul că persoanele care lucrează pentru un participant la piață care divulgă informații în baza unui contract de muncă sau de alt tip utilizează numai echipamentele furnizate de participantul la piață care divulgă informații atunci când trimit și primesc apeluri telefonice și comunicații electronice în scopul activităților de sondare a pieței.
   Articolul 3
   Setul standard de informații pentru comunicările cu persoanele cărora le este adresată sondarea pieței
   (1)   Participanții la piață care divulgă informații dispun de proceduri pentru a schimba un set standard de informații cu persoanele cărora le este adresată sondarea de piață pe durata activităților de sondare a pieței, într-o ordine prestabilită.
   (2)   Setul standard de informații menționat la alineatul (1) se stabilește de către participantul la piață care divulgă informații pentru fiecare activitate de sondare a pieței, înainte de realizarea acesteia. Participantul la piață care divulgă informații utilizează acest set standard de informații cu toate persoanele cărora le este adresată respectiva sondare a pieței.
   (3)   În cazul în care participanții la piață care divulgă informații consideră că activitatea de sondare a pieței va presupune divulgarea de informații privilegiate, setul standard de informații menționat la alineatul (1) include și se limitează la următoarele elemente, în ordinea indicată:
   
               (a)
            
            
               o declarație prin care precizează că acea comunicare are loc în scopul unei activități de sondare a pieței;
            
         
               (b)
            
            
               în cazul în care activitatea de sondare a pieței se realizează prin intermediul unor linii telefonice înregistrate sau este folosită o înregistrare audio sau video, o declarație care să precizeze faptul că acea convorbire se înregistrează și consimțământul persoanei căreia îi este adresată sondarea de piață care urmează să fie înregistrată;
            
         
               (c)
            
            
               o cerere de confirmare din partea persoanei contactate și confirmarea de către aceasta a faptului că participantul la piață care divulgă informații comunică cu persoana desemnată de către potențialul investitor să îi fie adresată sondarea pieței, precum și răspunsul la cererea respectivă;
            
         
               (d)
            
            
               o declarație prin care se precizează faptul că, în cazul în care persoana contactată este de acord să îi fie adresată sondarea pieței, persoana respectivă va primi informații pe care participantul la piață care divulgă informații le consideră a fi informații privilegiate, precum și o trimitere la obligația prevăzută la articolul 11 alineatul (7) din Regulamentul (UE) nr. 596/2014;
            
         
               (e)
            
            
               în cazul în care este posibil, o estimare a momentului în care informațiile vor înceta să mai fie informații privilegiate, factorii care pot modifica această estimare și, în orice caz, informații cu privire la modul în care persoana căreia îi este adresată sondarea de piață va fi informată cu privire la orice modificare a unei astfel de estimări;
            
         
               (f)
            
            
               o declarație prin care persoana căreia îi este adresată sondarea de piață este informată cu privire la obligațiile prevăzute la articolul 11 alineatul (5) primul paragraf literele (b), (c) și (d) din Regulamentul (UE) nr. 596/2014;
            
         
               (g)
            
            
               o cerere prin care se solicită consimțământul persoanei căreia îi este adresată sondarea de piață de a primi informații privilegiate, astfel cum se prevede la articolul 11 alineatul (5) primul paragraf litera (a) din Regulamentul (UE) nr. 596/2014, precum și răspunsul la această cerere;
            
         
               (h)
            
            
               în cazul în care este dat consimțământul prevăzut la litera (g), informațiile divulgate în scopul activității de sondare a pieței și identificarea informațiilor considerate informații privilegiate de către participantul la piață care divulgă informații.
            
         (4)   În cazul în care participantul la piață care divulgă informații consideră că activitatea de sondare a pieței nu va presupune divulgarea de informații privilegiate, setul standard de informații menționat la alineatul (1) include și se limitează la următoarele elemente, în ordinea indicată:
   
               (a)
            
            
               o declarație prin care se precizează că acea comunicare are loc în scopul unei activități de sondare a pieței;
            
         
               (b)
            
            
               în cazul în care activitatea de sondare a pieței se realizează prin intermediul unor linii telefonice înregistrate sau este folosită o înregistrare audio sau video, o declarație care să precizeze faptul că acea convorbire se înregistrează și consimțământul persoanei căreia îi este adresată sondarea de piață care urmează să fie înregistrată;
            
         
               (c)
            
            
               o cerere de confirmare din partea persoanei contactate și confirmarea de către aceasta a faptului că participantul la piață care divulgă informații comunică cu persoana desemnată de către potențialul investitor să îi fie adresată sondarea pieței, precum și răspunsul la cererea respectivă;
            
         
               (d)
            
            
               o declarație prin care se precizează faptul că, în cazul în care persoana contactată este de acord să îi fie adresată sondarea pieței, persoana respectivă va primi informații pe care participantul la piață care divulgă informații nu le consideră a fi informații privilegiate, precum și o trimitere la obligația prevăzută la articolul 11 alineatul (7) din Regulamentul (UE) nr. 596/2014;
            
         
               (e)
            
            
               o cerere în vederea obținerii consimțământului persoanei căreia îi este adresată sondarea de piață de a participa la activitatea de sondare a pieței, precum și răspunsul la această cerere;
            
         
               (f)
            
            
               în cazul în care este dat consimțământul prevăzut la litera (e), informațiile care sunt divulgate în scopul activității de sondare a pieței.
            
         (5)   Participantul la piață care divulgă informații se asigură că aceleași informații sunt comunicate fiecărei persoane căreia îi este adresată sondarea de piață în legătură cu aceeași activitate de sondare a pieței.
   Articolul 4
   Datele privind persoanele cărora le este adresată sondarea pieței
   (1)   Pentru fiecare activitate de sondare a pieței, participantul la piață care divulgă informații întocmește o listă care conține următoarele informații:
   
               (a)
            
            
               numele tuturor persoanelor fizice și juridice cărora li s-au divulgat informații pe parcursul activității de sondare a pieței;
            
         
               (b)
            
            
               data și ora fiecărei comunicări de informații care a avut loc în cursul sau în urma activității de sondare a pieței;
            
         
               (c)
            
            
               datele de contact ale persoanelor cărora le este adresată sondarea de piață utilizate în scopul activității de sondare a pieței.
            
         (2)   Participanții la piață care divulgă informații întocmesc o listă a tuturor investitorilor potențiali care au declarat că nu doresc să le fie adresate sondări ale pieței, în legătură cu toate tranzacțiile potențiale sau cu anumite tipuri de tranzacții potențiale. Participantul la piață care divulgă informații trebuie să se abțină să comunice informații în scopul activităților de sondare a pieței unor astfel de investitori potențiali.
   Articolul 5
   Procedura de notificare în cazul în care informațiile încetează să mai fie informații privilegiate
   În cazul în care participanții la piață care divulgă informații apreciază, astfel cum se menționează la articolul 11 alineatul (6) din Regulamentul (UE) nr. 596/2014, că informațiile privilegiate divulgate în cursul unei activități de sondare a pieței încetează să mai fie informații privilegiate, aceștia furnizează persoanei căreia i-a fost adresată sondarea pieței următoarele informații:
   
               (a)
            
            
               identitatea participantului la piață care divulgă informații;
            
         
               (b)
            
            
               o identificare a tranzacției care face obiectul activității de sondare a pieței;
            
         
               (c)
            
            
               data și ora la care se desfășoară activitatea de sondare a pieței;
            
         
               (d)
            
            
               faptul că informația divulgată a încetat să mai fie informație privilegiată;
            
         
               (e)
            
            
               data la care informația a încetat să mai fie informație privilegiată.
            
         Articolul 6
   Cerințe privind păstrarea evidențelor
   (1)   Participanții la piață care divulgă informații se asigură că evidențele elementelor enumerate în continuare sunt păstrate pe un suport durabil care asigură accesibilitatea și lizibilitatea lor de-a lungul perioadei de păstrare prevăzute la articolul 11 alineatul (8) din Regulamentul (UE) nr. 596/2014:
   
               (a)
            
            
               procedurile menționate la articolele 1 și 2;
            
         
               (b)
            
            
               setul standard de informații stabilit pentru fiecare activitate de sondare a pieței, în conformitate cu articolul 3;
            
         
               (c)
            
            
               datele privind persoanele cărora le este adresată sondarea de piață, menționate la articolul 4;
            
         
               (d)
            
            
               toate comunicările de informații care au avut loc între participantul la piață care divulgă informații și toate persoanele cărora le-a fost adresată sondarea de piață, desfășurate în scopul activității de sondare a pieței, inclusiv toate documentele furnizate de participantul la piață care divulgă informații persoanelor cărora le este adresată sondarea de piață;
            
         
               (e)
            
            
               informațiile care conduc la aprecierea că informațiile comunicate pe parcursul activității de sondare a pieței încetează să mai fie informații privilegiate și notificările relevante menționate la articolul 5.
            
         (2)   În sensul articolului 6 alineatul (1) litera (d), participantul la piață care divulgă informații păstrează:
   
               (a)
            
            
               în cazul în care comunicarea de informații a avut loc prin intermediul unor linii telefonice înregistrate, înregistrările convorbirilor telefonice, cu condiția ca persoanele cărora li se comunică informațiile să își fi dat consimțământul pentru o astfel de înregistrare;
            
         
               (b)
            
            
               în cazul în care comunicarea de informații a avut loc în scris, o copie a corespondenței;
            
         
               (c)
            
            
               în cazul în care comunicarea de informații a avut loc în cadrul unor întrevederi înregistrate video sau audio, înregistrările acestor întrevederi, cu condiția ca persoanele cărora li se comunică informațiile să își fi dat consimțământul pentru o astfel de înregistrare;
            
         
               (d)
            
            
               în cazul în care comunicarea de informații a avut loc în cursul unor întrevederi sau convorbiri telefonice neînregistrate, procesul-verbal sau notele scrise ale acestor întrevederi sau convorbiri telefonice.
            
         (3)   Procesul-verbal sau notele scrise menționate la alineatul (2) litera (d) se redactează de către participantul la piață care divulgă informații și sunt semnate în mod corespunzător atât de participantul la piață care divulgă informații, cât și de persoana căreia îi este adresată sondarea de piață și includ:
   
               (a)
            
            
               data și ora întrevederii sau a convorbirii telefonice și identitatea participanților;
            
         
               (b)
            
            
               detalii cu privire la informațiile aferente activității de sondare a pieței care au fost schimbate între participantul la piață care divulgă informații și persoana căreia îi este adresată sondarea de piață pe parcursul activității de sondare a pieței, inclusiv informațiile furnizate persoanei căreia îi este adresată sondarea de piață, precum și cele solicitate de la aceasta, în conformitate cu setul standard de informații menționat la articolul 3;
            
         
               (c)
            
            
               orice document și material furnizate de participantul la piață care divulgă informații persoanei căreia îi este adresată sondarea de piață pe parcursul activității de sondare a pieței.
            
         În cazul în care participantul la piață care divulgă informații și persoana căreia îi este adresată sondarea de piață nu au căzut de acord în termen de cinci zile lucrătoare de la activitatea de sondare a pieței cu privire la conținutul procesului-verbal sau al notelor scrise, participantul la piață care divulgă informații înregistrează atât versiunea procesului-verbal sau a notelor scrise semnate de participantul la piață care divulgă informații, cât și versiunea acestora semnată de persoana căreia i-a fost adresată sondarea pieței.
   În cazul în care persoana căreia i-a fost adresată sondarea pieței nu a furnizat participantului la piață care divulgă informații o versiune semnată a procesului-verbal sau a notelor scrise în termen de cinci zile lucrătoare de la activitatea de sondare a pieței, participantul la piață care divulgă informații păstrează o copie a versiunii scrise a procesului-verbal sau a notelor semnate de participantul la piață care divulgă informații.
   (4)   Evidențele menționate la alineatele (1), (2) și (3) se pun la dispoziția autorității competente, la cerere.
   Articolul 7
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 3 iulie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 mai 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 1.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).